MINISTARSTVO financija danas je na aukciji prodalo 81 milijun kuna i 32 milijuna eura vrijedne trezorske zapise, manje od planiranog, pri čemu se eursko izdanje prvi put plasiralo uz negativnu kamatnu stopu.

Ususret dospijeću 199 milijuna kuna i 50 milijuna eura trezoraca, Ministarstvo je na upis ponudilo 200 milijuna kuna i 40 milijuna eura.

Financijske institucije podastrle su ponude u ukupnoj vrijednosti od 81 milijun kuna, koje je Ministarstvo sve prihvatilo.

Izdani su tako kunski trezorski zapisi s rokom dospijeća od godinu dana u vrijednosti od 81 milijun kuna, uz kamatnu stopu od 0,07 posto, što je za 0,01 postotni bod manje nego na prošlotjednoj aukciji.

Financijske institucije podastrle su i 50 milijuna eura vrijedne ponude za izdanje eurskih trezoraca, a Ministarstvo ih je prihvatilo 32 milijuna eura.

Eurski trezorci su izdani na rok od godine dana, uz negativnu kamatnu stopu od 0,05 posto, što znači da će sad prvi put financijske institucije ustvari plaćati Ministarstvu da drže svoj novac u tom vrijednosnom papiru.

Uz dospijeće 199 milijuna kuna trezorskih zapisa, saldo upisanih kunskih trezoraca smanjuje se za 118 milijuna, na 17,84 milijarde kuna.

Tekst se nastavlja ispod oglasa

Eurski saldo duga po trezorcima, pak, smanjuje se za 18 milijuna, na 100,6 milijuna eura.

Sljedeća aukcija održat će se 22. listopada putem Bloomberg aukcijskog sustava (BAS).

Z. Marić: Prvi put trezorski zapisi s valutnom klauzulom izdani uz negativnu kamatnu stopu

Potpredsjednik vlade i ministar financija Zdravko Marić je dobrom informacijom ocijenio izdavanje trezorskih zapisa s valutnom klauzulom prvi put uz negativnu kamatnu stopu.

"Danas smo prvi put izdali trezorske zapise uz valutnu klauzulu, na godinu dana, s negativnom kamatnom stopom od 0,05 posto. To je prvi put i mislim da je to dobra informacija za sve", rekao je Marić novinarima pred Banskim dvorima.